የደመራ በዓል በመስቀል አደባባይ በደማቅ ሥነ-ሥርዓት ተከበረ
በመሆኑም ምእመናን በሠላምና በፍቅርና በመቻቻል ድህነትን ከአገሪቱ ለማስወገድ ሊሰሩ እንደሚገባ አስገንዝበዋል። የእምነቱ ተከታዮች በተለይም ወጣቶች ኃይማኖታዊ በዓላትን ከማክበር ጎን ለጎን ሀገሪቱ የጀመረችውን የልማት እቅድ ለመፈፀም በጋራ እንዲሰሩ አሳስበዋል። በዓሉ የኢትዮጵያ ኦርቶዶክስ ተዋህዶ ቤተ ክርስትያን ብሔራዊ በዓል ቢሆንም በተባበሩት መንግሥታት የባህልና የትምህርት ድርጅት /ዩኒስኮ/ ዕውቅና ተሰጥቶት በዓለም ቅርስነት እንዲመዘገብ የተጀመረው ጥረት እንዲቀጥል ጥሪ አቅርበዋል።የአዲስ አበባ ከተማ አስተዳደር ሠራተኛና ማህበራዊ ጉዳይ ቢሮ ኃላፊና የከንቲባው ተወካይ አቶ ኤፍሬም ግዛው በበኩላቸው በዓሉን ብሔር ብሔረሰቦች ከጥንት ጀምሮ ያከብሩት እንደነበር አስታውሰው በዚህ በዓል ላይ የሚታየውን አንድነት በፀረ-ድህነት ትግሉ ተጠናክሮ እንዲቀጥል ጥሪ አቅርበዋል፡፡የኃይማኖት ተቋማት ተከባብረው መንግሥት የዘረጋውን የፀረ-ድህነት ስትራቴጂና የአምስት ዓመቱን የዕድገትና የትራንስፎርሜሽን ዕቅድ ለማስፈፀም ከመንግሥት ጎን ሊቆሙ እንደሚገባ አስገንዝበዋል፡፡ በበዓሉ የአዲስ አበባ ከተማና በከተማዋ ዙሪያ የሚገኙ ገዳማትና አድባራት ሊቃውንትና የሰንበት ትምህርት ቤት ተማሪዎች ዝማሬና ወረብ ያቀረቡ ሲሆን የፌዴራል ፖሊስ ማርሽ ባንድ በዓሉን አስመልክቶ መንፈሳዊ ዝማሬዎችን አሰምተዋል፡፡የዘንድሮው የደመራ በአል ተረኛ የሆኑት የደብረ አሚን ተክለ ሃይማኖት ገዳም ቤተክርስትያን መካነ ደናግል ሰንበት ትምህርት ቤት ካህናት እና የሰንበት ተማሪዎች ዝማሬ አቅርበዋል፡፡በመስቀል አደባባይ በተከበረው በዓል ላይ ጥንድ ድርብ የለበሱ መዘምራንና ልብሰ ተክህኖ የለበሱ ካሕናት እንዲሁም በአገር ባህል ልብስ የተዋቡ ምእምናንና በርካታ የውጭ አገር ጎብኝዎችና ዲፕሎማቶች ተገኝተዋል፡፡ በብጹእ ወቅዱስ አቡነ ማቲያስ ስርአተ ጸሎቱ ከተከናወነ በኅላ ደመራውን የቤተ ክርሲቲያኒቱ አባቶችና የከንቲባው ተወካይ በጋራ ለኩሰዋል፡፡